En mand er ramt i benet efter et skyderi i Albertslund. Politiet er lørdag aften massivt til stede

Ved du noget? Send en sms til 1224 (alm. takst) eller mail til 1224@eb.dk

En 21-årig mand er lørdag aften ramt i benet af et skud ved Bækgården 19 i Albertslund.

Politiet er omkring klokken 21 lørdag aften talstærkt til stede for at undersøge gerningsstedet.

- Det er endnu for tidligt at sige, hvad der er sket, eller om hændelsen er banderelateret, oplyser Mikkel Clausen, vagthavende i Københavns Vestegns politi til Ekstra Bladet.

I en pressemeddelelse lørdag aften skriver politiet, at sagen efterforskes som et drabsforsøg, og at undersøgelserne vil fortsætte søndag.

Se også: Endnu en bil brændt ud: Formodes påsat

Artiklen fortsætter efter billedet...



Offeret er uden for livsfare efter han blev ramt i benet af skud lørdag aften. Foto: Kenneth Meyer

Imens politiet undersøgte gerningsstedet, mødte et ukendt antal personer op og begyndte at kaste sten mod betjentene. Politiet valgte derfor at sætte ekstra personale ind i sagen.

- Vi ved ikke, hvorfor der blev kastet med sten. Ingen politibetjente er dog kommet til skade, siger Mikkel Clausen.

Artiklen fortsætter efter billedet...



Politiet har sent lørdag travlt med at efterforske sagen. Foto: Kenneth Meyer

Manden, der blev ramt i benet, har det efter omstændighederne godt og er kørt til hospitalet for undersøgelse og behandling.

Endnu et skyderi

Den 21-årige er ikke den eneste, der er blevet ramt af skud lørdag aften.

Omkring klokken 22 ankom Københavns Politi til et gerningssted i Københavns Nordvestkvarter, efter en mand havde henvendt sig på skadestuen, fordi han var blevet skudt i benet.

Den episode undersøger politiet nu.

- Det er endnu for tidligt at sige noget om motiv, men vi undersøger stedet og omstændighederne i nat, siger efterforskningsleder hos Københavns Politi, Morten Schmith, til Ekstra Bladet klokken 23.30 lørdag aften.

Endnu en mand ramt af skud: Mødte selv op på skadestuen

Foto: Kenneth Meyer

Søndag morgen oplyser politiet, at de ikke har yderligere oplysninger i sagen. Stenkastene var en del af et slagsmål som opstod i mellem flere af de personer, som var mødt op i området efter skyderiet. På et tidspunkt vendte flere af disse sig mod politiet og kastede sten.